Forn demana al Suprem sortir de la presó per a prendre possessió com a regidor
Ha demanat sortir de presó per poder estar al consistori de la capital catalana els pròxims dies 14 i 15 de juny en la sessió constitutiva
El cap de llista de Junts per Catalunya (JxCat) a Barcelona i regidor electe, Joaquim Forn, en presó preventiva pel judici del procés, ha sol·licitat formalment al Tribunal Suprem autorització per assistir a la constitució de l’Ajuntament de Barcelona i prendre possessió com a regidor.
Forn ha demanat sortir de presó per poder estar al consistori de la capital catalana els pròxims dies 14 i 15 de juny, per a omplir la declaració de béns i activitats i participar en la sessió constitutiva de la corporació municipal, i complir així amb tots els tràmits que exigeix la normativa, segons ha informat el partit.
En l’escrit tramès al Suprem, Forn al·lega que el Reglament Orgànic Municipal estableix que a la sessió constitutiva els regidors electes han d’expressar si els afecta alguna causa d’incompatibilitat i, en cas negatiu, prestar jurament o promesa al càrrec ‘de forma personal i presencial’.
El partit subratlla que amb l’autorització a Forn ‘no s’assumeix cap risc i ni tan sols afectaria la celebració del judici oral que està en marxa, atès que la finalització del judici està prevista per al 12 de juny, premisses que, eventualment, podrien justificar la denegació del que s’ha peticionat’.